ไทม์ไครซิส II

ไทม์ไครซิส II  เป็นวิดีโอเกมยิงไลต์กันที่ออกจำหน่ายใน ค.ศ. 1997 โดยบริษัทนัมโกะสำหรับตู้เกมอาร์เคด เกมนี้เป็นภาคที่สองในซีรีส์"ไทม์ไครซิส" ซึ่งใช้กลไกแบบเดียวกับภาคก่อน โดยมีการเปลี่ยนแปลงเล็กน้อย แต่มีการเพิ่มโหมดร่วมมือกันสำหรับผู้เล่นสองคน เรื่องราวของเกมภาคนี้จะเน้นไปที่ความพยายามของสายลับสองคน ได้แก่ คีธ มาร์ติน และรอเบิร์ต แบกซ์เตอร์ ที่พยายามขัดขวางแผนการครองโลกของเจ้าพ่อแห่งอุตสาหกรรม
เกมดังกล่าวได้รับการพอร์ตไปยังเครื่องเพลย์สเตชัน 2 ในเดือนตุลาคม ค.ศ. 2001 ในฐานะส่วนหนึ่งของชุดผลิตภัณฑ์ที่วางจำหน่ายร่วมกับการเปิดตัวคอนโทรลเลอร์กันคอน 2 (จี-คอน 2 ในทวีปยุโรป) พร้อมด้วยกราฟิกที่ได้รับการปรับปรุง ส่วนพอร์ตสำหรับเพลย์สเตชันและดรีมแคสต์รุ่นดั้งเดิมถูกยกเลิกในระหว่างการพัฒนา เกมภาคนี้ได้รับคำวิจารณ์ในเชิงบวกเป็นส่วนใหญ่ทั้งในเวอร์ชันอาร์เคดและคอนโซล ส่วน"ไทม์ไครซิส 3" ที่เป็นภาคต่อได้ออกจำหน่ายใน ค.ศ. 2002
รูปแบบการเล่น.
เกมภาคนี้ใช้ระบบเหยียบเท้า เช่นเดียวกับซีรีส์"ไทม์ไครซิส" ซึ่งช่วยให้ผู้เล่นสามารถซ่อนตัวจากการยิงของศัตรูได้ ส่วนระบบ "แสงวาบวิกฤติ" จะแจ้งเตือนผู้เล่นเมื่อการโจมตีของศัตรูจะทำให้เกิดการโจมตีโดยตรง ซึ่งเป็นคุณสมบัติที่ไม่มีอยู่ใน"ไทม์ไครซิส"ภาคก่อนหน้า ทั้งนี้ เมื่อกดแป้นเหยียบ ผู้เล่นจะออกมาจากที่ซ่อนและสามารถยิงศัตรูได้ เมื่อกดแป้นเหยียบ ผู้เล่นจะออกมาจากที่ซ่อนและสามารถยิงศัตรูได้ ส่วนการปล่อยแป้นเหยียบจะทำให้ผู้เล่นไปหลบหลังที่กำบังเพื่อหลีกเลี่ยงกระสุนและบรรจุกระสุนใหม่ แต่ผู้เล่นไม่สามารถยิงได้ในขณะที่ซ่อนตัวอยู่ และบางส่วนของเกมจะให้ผู้เล่นมีปืนกลพร้อมกระสุนไม่จำกัด
ผู้เล่นจะเสียชีวิตหากโดนกระสุนหรือสิ่งกีดขวางอันตราย และเกมจะจบลงเมื่อผู้เล่นเสียชีวิตทั้งหมด ผู้เล่นยังต้องเสียชีวิตอีกเช่นกันหากเวลาที่กำหนดลดลงเหลือศูนย์ (ซึ่งจะได้รับการเติมเต็มหลังจากเคลียร์แต่ละแอเรียแล้ว) ซึ่งต่างจากภาคแรกตรงที่เวลาหมดลงและก็จะเกมโอเวอร์ กระนั้น ผู้เล่นสามารถคันทินิวต่อจากตำแหน่งปัจจุบันของพวกเขาได้ ซึ่งแตกต่างจาก"ไทม์ไครซิส"เวอร์ชันเพลย์สเตชัน ที่ผู้เล่นต้องเริ่มต้นใหม่ตั้งแต่ต้นของแต่ละส่วน
ภาคนี้เป็นเกม"ไทม์ไครซิส"เกมแรกที่ให้ผู้เล่นสองคนเล่นพร้อมกันได้ โดยแต่ละคนจะคอยปกป้องอีกฝ่าย ส่วนในโหมดผู้เล่นเดี่ยว คอมพิวเตอร์จะควบคุมตัวละครอีกตัวหนึ่ง ซึ่งเวอร์ชันอาร์เคดใช้ตู้เชื่อมต่อเพื่อให้ผู้เล่นคนอื่นเข้าร่วมได้ ส่วนเวอร์ชันเพลย์สเตชัน 2 มีคุณสมบัติหน้าจอแยกและฟังก์ชันซิสเตมลิงก์ ซึ่งต้องใช้โทรทัศน์สองเครื่อง, คอนโซลสองเครื่อง, เกมสองชุด และเคเบิลไอลิงก์ ทั้งนี้ คะแนนจะถูกหักจากการยิงผู้เล่นอีกคน แม้ว่าผู้เล่นทั้งสองฝ่ายจะไม่มีใครเสียชีวิตก็ตาม ซึ่งระบบเดียวกันนี้ได้ใช้สำหรับเหตุการณ์ใน"ไทม์ไครซิส 3" และ"ไทม์ไครซิส 4"
โครงเรื่อง.
ใน ค.ศ. 1997 บริษัทนีโอดายน์อินดัสตรีส์ได้ประกาศแผนที่จะเปิดตัวดาวเทียมจำนวน 64 ดวง ซึ่งมีชื่อรหัสว่า "สตาร์ไลน์เนตเวิร์ก" ซึ่งจะช่วยรวมเครือข่ายการสื่อสารของโลกให้เป็นหนึ่งเดียวกัน อย่างไรก็ตาม คริสตี ไรอัน สายลับของวีเอสเอสอี (V.S.S.E.) ค้นพบว่าประธานเจ้าหน้าที่บริหารของบริษัทดังกล่าว ซึ่งเป็นนายพล เออร์เนสโต ดิแอซ ได้วางแผนที่จะส่งดาวเทียมนิวเคลียร์ทดลองขึ้นสู่อวกาศและขายให้แก่ผู้เสนอราคาสูงสุด โดยใช้สตาร์ไลน์เป็นหน้าฉาก เธอหนีไปยังเซฟเฮาส์พร้อมกับกระเป๋าเดินทางที่ใส่ข้อมูลที่เป็นหลักฐานมัดตัว และพบว่าตัวเองถูกทหารรับจ้างของนีโอดายน์ ที่นำโดยยาคอฟ คินิสกี ตามล่าและจับตัวไปเพียงไม่กี่นาที ก่อนที่สายลับวีเอสเอสอีอย่างคีธ มาร์ติน และรอเบิร์ต แบกซ์เตอร์ จะมาเพื่อรับเธอไป โดยขณะที่คริสตีถูกพาตัวไปหาดิแอซ คินิสกีก็หนีไปพร้อมกระเป๋าเดินทาง ทำให้สองสายลับต้องไล่ตามเขาไป กระทั่งหลังจากสังหารเขาในระหว่างการไล่ล่าทางเรือ ทั้งคู่ก็ได้เอากระเป๋าดังกล่าวคืนมาและพบว่าดาวเทียมทดลองกำลังถูกขนส่งด้วยรถไฟ
เมื่อพบรถไฟ คีธและรอเบิร์ตก็ขึ้นไปและพยายามที่จะทำลายมัน แต่กลับถูกขัดขวางโดยกองกำลังนีโอดายน์ที่นำโดยบัฟ ไบรอันต์ ซึ่งสามารถนำดาวเทียมออกมาด้วยเฮลิคอปเตอร์ได้สำเร็จ แต่กลับเสียชีวิตขณะต่อสู้กับสองสายลับ และหลังจากรอดชีวิตจากเหตุการณ์ตกราง สองสายลับได้ยึดเฮลิคอปเตอร์ทหารรับจ้างและมุ่งหน้าไปยังท่าอวกาศทางทะเลอันห่างไกลของนีโอดายน์ และเผชิญกับการต่อต้านอีกครั้งที่นำโดยไวลด์ ด็อก อดีตหัวหน้าแก๊งอาชญากรที่คิดว่าถูกฆ่าตายในปฏิบัติการวีเอสเอสอีก่อนหน้านี้ โดยสายลับทั้งสองต้องปะทะกับไวลด์ ด็อก ซึ่งไวลด์ ด็อก ใช้ปืนกลมือเทียมและความช่วยเหลือเพิ่มเติมจากดิแอซเพื่อควบคุมไม่ให้เข้าใกล้ แต่ไวลด์ ด็อก กลับพ่ายแพ้ เขาหนีออกมาได้โดยใช้ระเบิดทำลายตัวเอง และปล่อยให้สองสายลับมุ่งความสนใจไปที่ดาวเทียม
หลังจากช่วยคริสตีแล้ว คีธและรอเบิร์ตก็มุ่งความสนใจไปที่ดิแอซ ซึ่งเป็นผู้เริ่มขั้นตอนการปล่อยยานก่อนที่จะเปิดใช้งานระบบป้องกันของดาวเทียมต้นแบบเพื่อโจมตีพวกเขา โดยเมื่อเหลือเวลาอีกไม่กี่วินาที คีธและรอเบิร์ตก็ทำลายดาวเทียมต้นแบบและยิงเข้าที่หน้าอกของดิแอซ ส่งผลให้เขาตกลงมาเสียชีวิต เมื่อไม่มีเขาจบขั้นตอน จรวดก็ทำงานผิดปกติและระเบิด จากนั้น คริสตีได้ช่วยคีธและรอเบิร์ตขึ้นมาจากน้ำก่อนที่ทั้งสามคนจะได้รับการช่วยเหลือจากวีเอสเอสอีให้ออกมาทันเวลาพอดี ขณะที่ฐานที่เหลือกำลังถูกเพลิงเผาไหม้
พอร์ตเพลย์สเตชัน 2.
เกมเวอร์ชันเพลย์สเตชัน 2 มาพร้อมกับกราฟิกที่ได้รับการปรับปรุงและฉากคัตซีนเพิ่มเติม ซึ่งมาพร้อมกับอุปกรณ์เสริมไลต์กันกันคอน 2 แม้ว่าจะเข้ากันได้กับกันคอน 45 ก็ตาม รวมถึงเมื่อทำสำเร็จหลายครั้งเพียงพอ ผู้เล่นจะปลดล็อกอาวุธทางเลือกได้ เช่น ปืนกลหรือปืนลูกซอง และมีตัวเลือกในการใช้ไลต์กันสองกระบอกในเวลาเดียวกัน (โดยสามารถเลือกใช้กันคอน 2 และกันคอนดั้งเดิมร่วมกันได้) นอกจากนี้ ยังมีโหมดไครซิสมิชชัน ที่ผู้เล่นต้องทำภารกิจต่าง ๆ ให้สำเร็จ รวมถึงจำลองการดวลปืนกับริชาร์ด มิลเลอร์ ผู้เป็นตัวเอกจากเกม"ไทม์ไครซิส"ภาคแรก ส่วนพิเศษยังได้แก่โหมดการยิงจานเป้า (รวมถึงพอร์ตจากเกมไลต์กันยิงจานเป้าอย่าง"ชูตอะเวย์ II" ของบริษัทนัมโกะ) และพอร์ตเสมือนจริงของเกมอาร์เคดที่ใช้กลไกอย่าง"ควิกแอนด์แครช"
การตอบรับ.
ในประเทศญี่ปุ่น "เกมแมชชีน"ได้จัดอันดับ"ไทม์ไครซิส II" ไว้ในฉบับวันที่ 15 มิถุนายน ค.ศ. 1998 ในฐานะเกมอาร์เคดที่ประสบความสำเร็จมากที่สุดเป็นอันดับสองประจำสัปดาห์ ซึ่งต่อมาได้กลายเป็นเกมอาร์เคดทำรายได้สูงสุดเป็นอันดับหกของประเทศญี่ปุ่นใน ค.ศ. 1999 และ ค.ศ. 2001 ตามลำดับ
เกมดังกล่าวได้รับคำวิจารณ์เชิงบวกเมื่อเปิดตัว นิตยสาร"เอดจ์"มอบรางวัลเกมหยอดเหรียญแห่งปีให้แก่เวอร์ชันอาร์เคด โดยแซงหน้าเกม"เซกาแรลลี 2" และ"เกตเบส" ซึ่งนิตยสาร"เอดจ์"ได้อธิบายโหมด "จอแยก" สองผู้เล่นของ"ไทม์ไครซิส II" ว่าเป็น "หนึ่งในรูปแบบการเล่นเกมร่วมมือกันที่น่าเชื่อถือที่สุดเท่าที่เคยเห็นในเกมอาร์เคด" ส่วนออลเกมให้คะแนนเกมนี้สี่ดาวครึ่งจากห้าดาว
และนิตยสาร"เนกซ์เจเนอเรชัน"ได้วิจารณ์เกมเวอร์ชันอาร์เคดและแสดงความเห็นว่า "ไม่ถึงขั้นเป็นก้าวสำคัญเท่าภาคแรก แต่ถือเป็นเกมที่ยอดเยี่ยมจากบริษัทนัมโกะอย่างแน่นอน" ทว่าพวกเขาไม่ค่อยกระตือรือร้นกับการแปลงสู่เพลย์สเตชัน 2 เท่าใดนัก โดยกล่าวว่าแม้ว่าเกมนี้จะ "ยอดเยี่ยมสำหรับสิ่งที่มันเป็น" แต่มันก็ไม่ดีเท่ากับเกมยิงไลต์กันเกมอื่น
ส่วนเว็บไซต์เมทาคริติกซึ่งกำหนดคะแนนมาตรฐานในช่วง 0–100 ได้คำนวณคะแนนเฉลี่ยสำหรับเวอร์ชันเพลย์สเตชัน 2 ได้ที่ 81 คะแนนจาก 100 คะแนน ("พอใจ") โดยอิงจากคำวิจารณ์จากนักวิจารณ์ระดับอาชีพ 21 คน และในประเทศญี่ปุ่น นิตยสาร"แฟมิซือ"ได้ให้คะแนนเกม"ไทม์ไครซิส II" พร้อมกับกันคอน 2 อยู่ที่ 32 คะแนนจากคะแนนเต็ม 40 คะแนน นอกจากนี้ "ไทม์ไครซิส II" เวอร์ชันเพลย์สเตชัน 2 ได้รับการเสนอชื่อเข้าชิงบลิสเตอร์อะวอดส์ของ"เดอะอิเล็กทริกเพลย์กราวด์"เมื่อ ค.ศ. 2001 ในสาขา "เกมยิงคอนโซลยอดเยี่ยม" ทว่ากลับเป็นฝ่ายแพ้ให้แก่เกม""